Jamoat xavfsizligini ta’minlash sohasida professional kadrlarni tayyorlash tizimini yanada takomillashtirish chora-tadbirlari to‘g‘risida

Mamlakatimizning tinchligi va osoyishtaligiga bo‘lgan har qanday tahdidlarning oldini olish va jinoyatchilikka qarshi kurashish sohasida yuqori malakali mutaxassislarni tayyorlash tizimini ilg‘or xalqaro standartlar asosida takomillashtirish, shuningdek, zamon talablaridan kelib chiqib, huquqni muhofaza qiluvchi organlar va Qurolli Kuchlarning kadrlar salohiyatini oshirish maqsadida:
 1. Milliy gvardiya Harbiy-texnik instituti O‘zbekiston Respublikasi Jamoat xavfsizligi universiteti etib (keyingi o‘rinlarda — Universitet) qayta tashkil etilsin.
 Universitet quyidagi sohalar uchun malakali kadrlarni maqsadli tayyorlashni amalga oshiruvchi bazaviy oliy harbiy ta’lim va ilmiy-tadqiqot muassasasi etib belgilansin:
 Ichki ishlar vazirligi va Milliy gvardiya uchun — jamoat xavfsizligini ta’minlash sohasining tegishincha jamoat tartibini saqlash, yo‘l harakati xavfsizligi va pasport tizimi talablarini amalga oshirish yo‘nalishlarida;
 Qurolli Kuchlar va boshqa huquqni muhofaza qiluvchi organlar uchun — harbiy diplomatiya, yurisprudensiya va iqtisodiyot hamda muhandislik-texnik, tarbiyaviy-psixologik va qo‘mondonlik-taktik faoliyat sohasida;
 o‘z qo‘riqlash tuzilmalariga ega bo‘lgan davlat va xo‘jalik boshqaruvi organlari uchun — qo‘riqlash faoliyatini tashkil etish va amalga oshirish sohasining barcha yo‘nalishlarida.
 2. Quyidagilar Universitetning asosiy vazifalari va faoliyat yo‘nalishlari etib belgilansin:
 jamoat xavfsizligini ta’minlash bo‘yicha faoliyatni samarali tashkil etishga qodir bo‘lgan malakali mutaxassislarni tegishli ixtisoslik va huquqshunoslik yo‘nalishlari bo‘yicha chuqurlashtirilgan holda o‘qitish hamda ularni jangovar va jismoniy tayyorgarlikdan o‘tkazish orqali maqsadli tayyorlash;
 Qurolli Kuchlar va huquqni muhofaza qiluvchi organlar uchun kadrlarni ma’naviy-axloqiy tarbiyalashning samarali tizimini joriy etish, ularda huquqiy madaniyatni shakllantirish hamda vatanparvarlik va yuksak odob-axloq sifatlarini kamol toptirish orqali chuqurlashtirilgan holda tayyorlash;
 harbiy vatanparvarlik, ma’naviy-ma’rifiy tarbiya va yoshlar bilan ijtimoiy ishlash yo‘nalishida o‘quv-tarbiya muassasalari tarbiyachilarini qayta tayyorlash va malakasini oshirish;
 o‘quv jarayonini o‘qitishning zamonaviy shakl va uslublari, pedagogik va axborot texnologiyalarini qo‘llagan holda nazariya va amaliyot uzviyligini ta’minlash orqali tashkil etish;
 oliy malakali ilmiy-pedagogik kadrlarni tayyorlash, jamoat xavfsizligini ta’minlashning eng dolzarb muammolari bo‘yicha kompleks ilmiy tadqiqotlarni, shu jumladan mahalliy va xalqaro grantlarni jalb etgan holda, o‘tkazish;
 o‘quv jarayoniga xorijiy mamlakatlarning nufuzli ta’lim va ilmiy-tadqiqot muassasalarining malakali mutaxassislarini jalb etish, shuningdek, qo‘shma ilmiy tadqiqotlarni o‘tkazish va pedagogik tajriba almashish sohasida doimiy xalqaro hamkorlikni amalga oshirish.
 3. 2021/2022 o‘quv yilidan boshlab, Universitetda professional kadrlarni tayyorlash jarayoniga bakalavriat va magistraturani o‘z ichiga oluvchi ikki bosqichli oliy ta’lim tizimi joriy etilsin.
 Belgilab qo‘yilsinki:
 Universitetda bakalavriat dasturi bo‘yicha o‘qitish jarayoni ta’limning kunduzgi va sirtqi shakllarida tashkil etilib, bitiruvchilarga oliy ta’limning birinchi bosqichini tamomlaganligini tasdiqlovchi diplom beriladi;
 Universitetda magistratura dasturi bo‘yicha o‘qitish jarayoni bir yillik o‘qish muddati bilan amaliy faoliyatga yo‘naltirilgan holda tashkil etilib, bitiruvchilarga oliy ta’limning ikkinchi bosqichini tamomlaganligini tasdiqlovchi diplom beriladi;
 Universitetning sirtqi ta’lim shakli kamida uch yillik harbiy xizmat (xizmat) stajiga ega bo‘lgan Milliy gvardiyaning amaldagi harbiy xizmatchilari (xodimlari) uchun nazarda tutilib, unda o‘qish muddati oliy ma’lumotga ega bo‘lmagan shaxslar uchun to‘rt yilni, oliy ma’lumotga ega bo‘lgan shaxslar uchun to‘lov-kontrakt asosida uch yilni tashkil etadi;
 Universitetning yillik qabul kvotasi bakalavriatning kunduzgi ta’lim shakliga 300 nafargacha kursantlarni, sirtqi ta’lim shakliga 100 nafargacha tinglovchilarni tashkil etadi;
 Universitet magistraturasini tamomlaganlik to‘g‘risidagi diplom harbiy xizmat (xizmat)ni o‘tashda Qurolli Kuchlar Akademiyasining ikki yillik magistratura dasturini, Ichki ishlar vazirligi Akademiyasining ikkinchi darajadagi magistraturasini, shuningdek, xorijiy mamlakatlar harbiy akademiyalarini tamomlaganlik to‘g‘risidagi diplomlarga tenglashtiriladi;
 Universitetning sirtqi ta’lim shakliga O‘zbekiston Respublikasi Prezidenti huzuridagi Xavfsizlik kengashi apparati tomonidan har yili belgilanadigan qo‘shimcha kvota bo‘yicha boshqa huquqni muhofaza qiluvchi organlar va Qurolli Kuchlarda kamida uch yillik harbiy xizmat (xizmat) stajiga ega bo‘lgan harbiy xizmatchilar (xodimlar) to‘lov-kontrakt asosida o‘qishga qabul qilinishi mumkin.
 Quyidagilarga:
 Milliy gvardiya qo‘mondoni R.M. Jo‘rayevga — Universitetda ikki bosqichli oliy ta’lim tizimini sifatli joriy etish, shu jumladan o‘quv jarayonini eng zamonaviy pedagogik va axborot texnologiyalari asosida tashkil qilish, professor-o‘qituvchilar tarkibining ilmiy-pedagogik salohiyatini tubdan oshirish;
 ichki ishlar vazirining o‘rinbosari A.I. Ikramovga — ichki ishlar organlari jamoat xavfsizligini ta’minlovchi bo‘linmalari bilan Universitet o‘rtasida o‘zaro hamkorlikning uyg‘un mexanizmlarini joriy etish, ta’lim oluvchilarning faoliyat sohasi bo‘yicha samarali stajirovka o‘tashini ta’minlash yuzasidan shaxsiy mas’uliyat yuklansin.
 Milliy gvardiya (R.M. Jo‘rayev) Oliy va o‘rta maxsus ta’lim vazirligi (A.X. Toshkulov) bilan birgalikda:
 bir oy muddatda mazkur qaror talablarini inobatga olgan holda Universitetga o‘qishga qabul qilish tartibini hamda ochiq va xolisona tanlov mezonlarini nazarda tutuvchi Hukumat qarori loyihasini Vazirlar Mahkamasiga kiritsin;
 2021/2022 o‘quv yilidan boshlab Universitetda joriy etilayotgan ta’lim tizimiga muvofiq o‘qitishni yo‘lga qo‘yish bo‘yicha kompleks tashkiliy choralarni ko‘rsin. 
 4. Universitetning Vasiylik kengashi 1-ilovaga muvofiq tarkibda tashkil etilsin.
 Belgilansinki, Vasiylik kengashi Universitetning quyidagi ustuvor yo‘nalishlar bo‘yicha rivojlanishiga ko‘maklashadi:
 ta’lim oluvchilarning amaliyot o‘tashini tashkil etish hamda bitiruvchilarni ishga joylashtirish bo‘yicha Qurolli Kuchlar va huquqni muhofaza qiluvchi organlar bilan samarali hamkorlikni amalga oshirish;
 oliy ta’limning rivojlanishiga ko‘maklashadigan dasturlar va istiqbolli tashabbuslarni qo‘llab-quvvatlash, ilmiy ishlanmalarni amaliyotga samarali tatbiq etish;
 ta’lim va ilm-fan sohasida oliy harbiy va ixtisoslashtirilgan, shu jumladan xorijiy ta’lim muassasalari bilan maqsadli uzviy hamkorlikni yo‘lga qo‘yish va rivojlantirish;
 Universitetga moliyaviy va tashkiliy yordam berish, uning faoliyatini ta’minlash va rivojlantirish uchun budjetdan tashqari mablag‘larni, mahalliy va xalqaro grantlarni jalb qilish.
 Vasiylik kengashining barcha a’zolariga o‘z vakolatlari doirasida Universitetni rivojlantirish va samarali faoliyat ko‘rsatishi uchun ko‘maklashish bo‘yicha shaxsiy mas’uliyat yuklansin.
 5. Shunday tartib o‘rnatilsinki, unga muvofiq:
 Universitetga o‘qishga qabul qilish tanlov asosida, Qurolli Kuchlar va huquqni muhofaza qiluvchi organlarning ehtiyojini hisobga olgan holda har yili belgilanadigan kvotalar doirasida amalga oshirilib, ta’lim oluvchilarga o‘rnatilgan tartibda stipendiya (pul ta’minoti) to‘lanadi va moddiy ta’minot belgilanadi;
 Universitet kursantlarini kelgusida harbiy xizmat (xizmat) o‘tash uchun idoralararo taqsimlash ta’lim yo‘nalishlariga muvofiq bitiruv bosqichida amalga oshiriladi;
 Universitet bitiruv bosqichidagi kursantlarning faoliyat sohasi bo‘yicha stajirovkasi o‘qishni tamomlagandan so‘ng harbiy xizmat (xizmat) o‘tash uchun yuborilishi nazarda tutilgan bo‘linmalarda tashkil etiladi;
 Qurolli Kuchlar va huquqni muhofaza qiluvchi organlarning harbiy xizmatchilari (xodimlari) mehnatga soatbay haq to‘lash shartlari asosida mutaxassislik fanlari bo‘yicha Universitetda o‘quv mashg‘ulotlarini o‘tkazish huquqiga ega;
 Universitet tomonidan Milliy gvardiya akademik litseylarining o‘quv-metodik jarayoni muvofiqlashtiriladi hamda ularga tizimli amaliy va axborot-resurs yordami ko‘rsatiladi;
 Universitetga o‘qishga kiruvchi abituriyentlarning antropometrik parametrlari Qurolli Kuchlar va huquqni muhofaza qiluvchi organlarga harbiy xizmat (xizmat)ga qabul qilish talablariga muvofiq tartibda tanlangan mutaxassislikka qarab belgilanadi;
 Universitetning ilmiy va professor-o‘qituvchilar tarkibi lavozimlariga tegishli sohada kamida besh yillik ilmiy, pedagogik yoki amaliy ish tajribasiga ega shaxslar harbiy xizmatchilar lavozimlari hisobidan tayinlanishi mumkin;
 Universitetning xizmatchilar uchun belgilangan professor-o‘qituvchilar tarkibi lavozimlariga tayinlanadigan pedagog xodimlar bilan shartnomalar bir yil muddatga tuziladi.
 6. Milliy gvardiya va Ichki ishlar vazirligining quyidagi takliflari ma’qullansin:
 Universitetga kunduzgi ta’lim shaklining bakalavriat va magistratura dasturlari bo‘yicha umumiy asoslarda yurisprudensiya, psixologiya va iqtisodiyot sohalarida kadrlarni talabalar tarkibiga kiritgan holda tayyorlash huquqini berish;
 umumiy asoslarda kadrlar tayyorlashni to‘lov-kontrakt asosida amalga oshirish va bitiruvchilarga “zaxiradagi ofitser” harbiy unvoni va tegishli mutaxassislik bo‘yicha diplom berish.
 7. O‘zbekiston Respublikasi Jamoat xavfsizligi universitetida ta’lim yo‘nalishlari (mutaxassisliklari) ro‘yxati 2-ilovaga muvofiq tasdiqlansin.
 Belgilansinki, mazkur ta’lim yo‘nalishlari (mutaxassisliklari) 2021/2022 o‘quv yilidan boshlab joriy etiladi.
 8. Quyidagi huquqlar berilsin:
 a) Milliy gvardiya qo‘mondoniga:
 Universitet kursantlari (talabalari) va tinglovchilarini o‘qishdan chetlashtirish va ularni o‘qishga tiklash tartibini belgilash;
 Vasiylik kengashi bilan kelishilgan holda Universitetda ta’lim yo‘nalishlari (mutaxassisliklari) ro‘yxatiga o‘zgartirishlar kiritish, shuningdek, kadrlarga bo‘lgan ehtiyojdan kelib chiqib, yangi istiqbolli yo‘nalishlar (mutaxassisliklar)ni kiritish;
 b) Universitet boshlig‘iga:
 to‘lov-kontrakt asosidagi o‘qitish mablag‘lari hisobidan Universitetning iqtidorli kursant va talabalariga qo‘shimcha individual stipendiyalar tayinlash;
 o‘quv jarayoniga yuqori ilmiy-pedagogik mahoratga ega bo‘lgan, birinchi navbatda, ilg‘or xorijiy ta’lim muassasalarining mutaxassislarini soatbay va uzoq muddatli ishlash shartlarida shartnoma asosida jalb etish va mehnat bozori konyunkturasini inobatga olgan holda ularning mehnatiga haq to‘lash miqdorini belgilash;
 yetakchi xorijiy ta’lim va ilmiy-tadqiqot muassasalari bilan qo‘shma ta’lim dasturlarini amalga oshirish, shuningdek, kadrlarni tayyorlash va ularning malakasini oshirish sohasida o‘zaro hamkorlik bo‘yicha to‘g‘ridan to‘g‘ri memorandum va bitimlarni tuzish;
 xalqaro hamkorlik va ikki tomonlama shartnomalar doirasida xorijiy davlatlarning harbiy xizmatchilarini tayyorlash, qayta tayyorlash va ularning malakasini oshirishni belgilangan tartibda tashkil etish;
 professor-o‘qituvchilar tarkibining amaliy stajirovka o‘tash joyi va idorasini mustaqil belgilash.
 9. Belgilab qo‘yilsinki:
 Universitetda amaldagi o‘quv dasturlari bo‘yicha o‘qitish ular muqaddam o‘rnatilgan tartibda yakunlanguniga qadar saqlanib qoladi;
 Universitetda to‘lov-kontrakt asosida o‘qitish qiymati har yili Vasiylik kengashi tomonidan belgilanadi;
 Universitetda to‘lov-kontrakt asosida o‘qitish, mol-mulkning ijarasi, pullik kurslarni tashkil etish va boshqa xizmatlarni ko‘rsatishdan tushgan mablag‘lar uning budjetdan tashqari hisobraqamiga tushadi va ushbu mablag‘larning 50 foizdan kam bo‘lmagan qismi o‘quv jarayoniga shartnoma asosida malakali mutaxassislarni jalb qilish, xalqaro miqyosdagi tadbirlarni tashkil etish, shuningdek, shaxsiy tarkibni har oylik moddiy rag‘batlantirishga yo‘naltiriladi;
 Universitetning xizmatchilar hisoblangan boshqaruv va professor-o‘qituvchilar tarkibidagi xodimlariga avvalgi ish joyi bo‘yicha berilgan martaba darajalari uchun belgilangan ustama haqlari (mavjud bo‘lsa) saqlanib qoladi;
 Universitetning xizmatchilar hisoblangan boshqaruv, ilmiy va professor-o‘qituvchilar tarkibidagi lavozimlariga tegishincha Vazirlar Mahkamasining 2008-yil 1-avgustdagi “Respublika oliy ta’lim muassasalari xodimlari mehnatiga haq to‘lashning takomillashtirilgan tizimini tasdiqlash to‘g‘risida”gi 164-son va 2009-yil 18-avgustdagi “Ilmiy xodimlar mehnatini yanada rag‘batlantirish chora-tadbirlari to‘g‘risida”gi 233-son qarorlari bilan belgilangan mehnatga haq to‘lashning bazaviy lavozim maoshlari qo‘llaniladi.
 10. Tashqi ishlar vazirligi (A.X. Kamilov), Mutaxassislarni xorijda tayyorlash va vatandoshlar bilan muloqot qilish bo‘yicha “El-yurt umidi” jamg‘armasi (A.Sh. Bekmurodov), Universitetga: 
 muntazam ravishda ilmiy va professor-o‘qituvchilar tarkibining yetakchi xorijiy ta’lim muassasalarida malaka oshirishini, shu jumladan iqtidorli harbiy xizmatchilarni magistratura va doktoranturaga o‘qishga yuborishni tashkil etish, shuningdek, o‘quv jarayoniga ularning yuqori malakali mutaxassislarini keng jalb etish;
 yetakchi xorijiy ta’lim, ilmiy-tadqiqot va axborot-tahliliy muassasalar bilan o‘zaro xalqaro hamkorlik to‘g‘risidagi memorandum va bitimlarni tayyorlash hamda tuzish;
 Universitetning buyurtmalariga ko‘ra, mazkur qaror doirasida jalb etiladigan Universitet professor-o‘qituvchilar tarkibidagi xorijiy fuqarolarga, shuningdek, ularning oila a’zolariga konsullik va boshqa yig‘imlarni undirmasdan kirish vizalarini rasmiylashtirishga ko‘maklashsin.
 11. Bandlik va mehnat munosabatlari vazirligi (N.B. Xusanov) Universitetning buyurtmalariga ko‘ra, O‘zbekiston Respublikasiga xorijiy mutaxassislarni jalb etishga ruxsatnomani berish (uzaytirish)ni, shuningdek, mazkur qarorni amalga oshirish doirasida jalb etiladigan xorijiy fuqarolarga O‘zbekiston Respublikasi hududida mehnat faoliyati bilan shug‘ullanish huquqini beruvchi tasdiqnomalar berish (uzaytirish)ni ta’minlasin.
 Ichki ishlar vazirligi (N.S. Turaxodjayev) Universitetning buyurtmalariga ko‘ra, mazkur qaror doirasida jalb etiladigan xorijiy fuqarolarga ko‘p martalik vizalar berilishini va muddati uzaytirilishini, shuningdek, ularning yashash joyi bo‘yicha vaqtincha ro‘yxatga olinishini va muddati uzaytirilishini o‘rnatilgan tartibda ta’minlasin.
 12. Milliy gvardiya (R.M. Jo‘rayev) Oliy va o‘rta maxsus ta’lim vazirligi (A.X. Toshkulov) hamda boshqa manfaatdor vazirlik va idoralar bilan birgalikda:
 bir oy muddatda Universitetda maqsadli situatsion-immitatsion poligonlarni tashkil etishni nazarda tutuvchi Hukumat qarori loyihasini Vazirlar Mahkamasiga kiritsin; 
 uch oy muddatda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 13. Moliya vazirligi (T.A. Ishmetov) Milliy gvardiyaning asoslantirilgan buyurtmalariga asosan 2022-yil 1-yanvardan boshlab:
 mazkur qarorni inobatga olgan holda Davlat budjeti xarajatlari parametrida Universitetni saqlab turish uchun zarur ajratmalar;
 tuziladigan shartnomalar asosida Universitetning o‘quv jarayoniga malakali xorijiy mutaxassislarni jalb etish uchun pul mablag‘lari ajratilishini nazarda tutsin.
 14. Mazkur qaror ijrosini samarali tashkil etishga mas’ul va shaxsiy javobgar etib Milliy gvardiya qo‘mondoni R.M. Jo‘rayev belgilansin.
 Mazkur qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.
 Amalga oshirilayotgan chora-tadbirlar natijadorligi yuzasidan 2021-yil 1-iyul va 2022-yil 1-yanvargacha O‘zbekiston Respublikasi Prezidentiga axborot berilsin.